Ramaphosa ontmoet Boere-Afrikaner Volksraad by Uniegebou – praag.co.za — 20 jaar jonk!
Ramaphosa ontmoet Boere-Afrikaner Volksraad by Uniegebou
Adjunkpresident Cyril Ramaphosa het met verteenwoordigers van die Boere-Afrikaner Volksraad by die Uniegebou in Pretoria samesprekings gevoer.
‘n ANC-woordvoerder, Ronnie Mamoepa, sê die vergadering het aan die Volksraad ‘n geleentheid gebied om Ramaphosa oor hulle kommer oor selfbeskikking in te lig.
Mamoepa sê die adjunkpresident het opnuut die belangrikheid van die Handves van Menseregte in die Grondwet bevestig, en veral die regte van alle burgers om hulle kultuur, geloof en taal in ‘n verenigde demokratiese staat uit te oefen.
Ramaphosa het ook gesê die regering is daartoe verbind om meer duidelike beleidsrigtings aan die sakesektor te verskaf terwyl hy daaraan werk om beleggersvertroue in die land te verstewig.
Bloomberg berig dat Ramaphosa die gunsteling is om pres. Jacob Zuma te vervang.
Ramaphosa het die opmerkings by die leierskapskonferensie Muldersdrift aan die Wes-Rand gemaak en gesê hy besef dat die beleggingsklimaat deur swak vertroue negatief geraak word.
Hy het gesê die regering bly verbind tot ‘n stabiele valuta-omgewing.
Ramaphosa het aan afgevaardigdes gesê die regering sal sy 20 jaar plan om ekonomiese groei bo die kritieke vyf persentvlak verstewig en die hoë werkloosheidvlak verminder.
Hy sê president Jacob Zuma beplan om binnekort ‘n sakeberaad te hou om aandag aan die kwessies te gee.
Skrywer praagGepubliseer op 29 Augustus 2014 29 Augustus 2014 Kategorieë Afrikaanse nuus, NuusSleutelwoord adjunkpresident, Boere Afrikaner Volksraad, Cyril Ramaphosa, grondwet, Handves van Menseregte, selfbeskikking, Uniegebou
Vorige Vorige artikel: Absa sal glo aardbewingseise uitbetaal
Volgende Volgende artikel: Kabeldiefstal kos SA R5 miljard jaarliks